Source: http://www.raamatupidaja.ee/uudised/2008/06/02/halduskohus-seadis-majandusliku-tolgendamise-pohimotte-kusimargi-alla
Timestamp: 2018-09-19 15:40:54+00:00
Document Index: 5742782

Matched Legal Cases: ['kohus ', 'kohus ', 'kohus ', 'kohus ', '§ 84', '§ 84', 'kohus ', 'Riigikohus ', '§ 84', 'Riigikohus ']

Halduskohus seadis majandusliku tõlgendamise põhimõtte küsimärgi alla - Raamatupidaja
Halduskohus seadis majandusliku tõlgendamise põhimõtte küsimärgi alla
Tallinna Halduskohus tegi 2. juunil otsuse, millega tunnistas kehtetuks Maksu- ja Tolliameti maksuotsused AS-i Sylvester 13 endise aktsionäriga peetud vaidluses. Enne edasikaebamise otsustamist tuleb maksuhalduril oodata riigikohtu hinnangut nn majandusliku tõlgendamise põhimõtte põhiseaduslikkuse kohta. Seejuures tunnistas halduskohus maksuhalduri poolt asjas rakendatud majandusliku tõlgendamise põhimõtet sisaldava sätte Maksukorralduse seaduse (MKS) § 84 vastuolus olevaks Eesti Vabariigi põhiseaduse §-ga 13 ehk õigusselguse printsiibiga ning jättis MKS § 84 antud asjas kohaldamata. Halduskohus edastas antud kohtuotsuse põhiseaduslikkuse järelevalve menetluse käivitamiseks Riigikohtusse. Majandusliku tõlgendamise põhimõtet tunnistati juba Teise maailmasõja eelses Eesti kohtupraktikas, Riigikohus rakendab seda alates aastast 1999 ning konkreetset maksunormi MKS § 84 on erinevad kohtud kohaldanud korduvalt alates selle jõustumisest 2002. aasta suvel, viimati Riigikohus näiteks 2007. aasta jaanuaris. Halduskohtu otsuse peale on õigus 30 päeva jooksul Riigikohtu põhiseaduslikkuse järelevalve korras lahendi tegemisest arvates esitada apellatsioonikaebus Tallinna Ringkonnakohtule. Maksu- ja Tolliamet ootab ära Riigikohtu otsuse, analüüsib täna esitatud lahendit ning otsustab võimaliku apellatsioonikaebuse esitamise pärast riigikohtu otsuse teatavaks tegemist. Lugupidamisega Priit Rum Maksu- ja Tolliamet Peaspetsialist meediasuhete alal Telefon: 676 2969; 502 0786 E-post: priit.rum@emta.ee
URL: http://www.raamatupidaja.ee/uudised/2008/06/02/halduskohus-seadis-majandusliku-tolgendamise-pohimotte-kusimargi-alla